02/09/2013 | Administración LocalMunicipal
Mugardos
Aprobación definitiva da Ordenanza fiscal número 1 reguladora do imposto sobre bens inmobles

O Pleno do Concello de Mugardos, en sesión extraordinaria celebrada o día 23.08.2013, acordou aprobar definitivamente, tras a resolución das alegacións presentadas, a ordenanza fiscal nº1, reguladora do imposto sobre bens inmobles. Aos efectos previstos no apartado 4 do artigo 17 do RDL 2/2004, de 5 de marzo, procédese á publicación do texto íntegro da ordenanza para os efectos da súa entrada en vigor. Contra a aprobación definitiva, poderán os interesados interpoñer directamente recurso contencioso-administrativo, no prazo de dous meses contados a partir do día seguinte ao de publicación deste edicto. Poderán asímesmo interpoñer calqueira outro que estimen axeitado. Os tipos de gravame aplicables neste municipio, sen perxuízo do réxime transitorio previsto para o ano 2013 no Real Decreto Lei 20/2011, de 20 de decembro, de medidas urxentes en materia orzamentaria, tributaria e financieira para a corrección do déficit público, son os seguintes: a) O tipo de gravame do imposto sobre bens inmobles aplicable ós bens de natureza urbana fíxase no 0,6 %. b) O tipo de gravame do imposto sobre bens inmobles aplicable ós bens de natureza rústica fíxase no 0,67 %. c) O tipo de gravame do imposto sobre bens inmobles aplicable ós bens de características especiais fíxase no 1,3 %. De conformidade có previsto no artigo 62.3 do Texto Refundido da Lei Reguladora das Facendas Locais (TRLRFL) decláranse exentos os bens inmobles dos que sexan titulares os centros sanitarios de titularidade pública da Comunidade Autónoma ou do Servizo Galego de Saúde, sempre que estean afectos ao cumprimento dos seus fins específicos e polo tempo en que tal afectación se manteña. De conformidade có previsto no artigo 62.4 do Texto Refundido da Lei Reguladora das Facendas Locais (TRLRFL) gozarán de exención os seguintes inmobles: a) Os de natureza urbana sempre que a cota líquida sexa inferior a 7,81 €. b) Os de natureza rústica sempre que a cota líquida sexa inferior a 2,64 €. De conformidade co previsto nos artigos 73.1, 73.2, 74.4 e 74.5 do Texto Refundido da Lei Reguladora das Facendas Locais (TRLRFL): 1. Gozarán dunha bonificación do 50% na cota do imposto os inmobles que constitúan o obxecto da actividade das empresas de urbanización, construcción e promoción inmobiliaria, tanto de obra nova como de rehabilitación equiparable a esta, e non figuren entre os bens do seu inmobilizado. O prazo de aplicación desta bonificación comprenderá dende o período impositivo seguinte a aquel en que comecen as obras ata o posterior ó seu remate, sempre que durante ese tempo se realicen obras de urbanización ou construcción efectiva, e sen que, en ningún caso, poida exceder de tres períodos impositivos. A solicitude da bonificación débese formular antes do comezo das obras, entendendo por tal o momento do outorgamento la licenza por parte da administración municipal. Para disfrutar da bonificación os interesados deberán presentar a documentación seguinte: a) Acreditación de que a empresa se dedica á actividade de urbanización, construcción e promoción inmobiliaria, mediante a presentación dos estatutos da sociedade. b) Acreditación de que o inmoble obxecto da bonificación non forma parte do inmobilizado, mediante certificación do administrador da sociedade ou fotocopia do derradeiro balance presentado ante a axencia estatal de administración tributaria para os efectos do imposto de sociedades. c) Copia da solicitude de licenza de obra, se non se presenta simultaneamente.2. Gozarán dunha bonificación do 50% na cota do imposto, durante o prazo de tres anos contados desde o exercicio seguinte ó do outorgamento da cualificación definitiva, as vivendas de protección oficial e as equiparables a estas segundo a Lei da Comunidade Autónoma. Esta bonificación terá que solicitala o interesado en calquera momento anterior á terminación do prazo de tres anos e terá efectos desde o período seguinte ó da solicitude. Os solicitantes presentarán a cédula de cualificación definitiva como vivenda de protección oficial do inmoble e a documentación acreditativa da titularidade do devandito inmoble. Esta ordenanza entrará en vigor e será de aplicación a partir da publicación do seu texto íntegro no Boletín Oficial da Provincia, e permanecerá en vigor ata a súa modificación ou derogación expresa. Mugardos, 26 de agosto de 2013. O ALCALDE, Xosé Fernández Barcia.